钦定古今图书集成/明伦汇编/官常典/第563卷 > 康承训
## 钦定古今图书集成/明伦汇编/官常典/第563卷 > 康承训

按《唐书康日知传》：“日知子志睦，志睦子承训，字敬辞，
推门功进累左神武军将军，宣宗擢为天德军防御
使。军中马乏卤，来战数负，承训罢冗费，市马益军，军
乃奋张。始，党项破射雕军洛源镇，悉俘其人，闻承训
威政，皆还俘，不敢謷。诏检校工部尚书，封会稽县男，
擢义武节度。会南诏破安南，诏徙岭南西道，城邕州”，
合容管经略使隶之，遂统诸军行营兵马。南诏深入，
承训分兵六道出以掩蛮，战不利，士死十八，惟天平
卒二千还屯，阖军震。于是节度副使李行素完城不
出，南诏围之四日，或请夜出兵袭蛮，承训意索不听。
天平裨将阴募勇儿三百，夜缒烧蛮屯，斩首五百，南
诏恐，明日解而去。承训谬言“大破贼”，告于朝，群臣皆
贺，加检校尚书右仆射。籍子弟姻昵冒赏，而士不及
怨言，嚾流岭南。东道节度使韦宙白状，宰相承训惭，
移疾授右武卫大将军，分司东都。咸通中，南诏复盗
边，武宁兵七百戍桂州，六岁不得代。列校许佶、赵可
立因众怒，杀都将，诣监军，使丐粮铠北还，不许，即擅
斧库，劫战械。推粮料判官庞勋为长，勒众上道。懿宗
遣中人张敬思部送，诏本道观察使崔彦曾慰安之。
次潭州，监军诡夺其兵。勋畏必诛，篡舟徇江下，益裒
兵招亡命，收银刀亡卒，艚匿之。及徐城，谋曰：“吾等叩
城大呼，众必应，前日赏缗五十万可得也。”众喜。牙健
赵武等欲亡，勋斩首送彦曾，曰：“此摇乱者。”彦曾不能
诘。勋怨都押衙尹戡、教练使杜璋、兵马使徐行俭，又
使白彦曾曰：“士负罪，不敢释甲，请为二屯。”且白退戡
等。府属温廷皓谓彦曾曰：“勋擅委戍，一可杀；专戕大
将，二可杀；私置兵，三可杀；士不子弟，即父兄振袂而
唱，内外必应，银刀亡命，复在其中，四可杀。请分两营，
胁去三将，五可杀。”彦曾谓然，乃祃纛黄堂前，选兵三
千，授都虞候。元密屯任山，须勋至，劫取之，遣逻子羸
服觇贼。比暮，勋至，捕觇者知其谋，即蕝偶人，剚虚帜，
而诡路袭符离。密久乃寤，回屯城南。勋与宿将乔翔
战雎河，翔大败，摄太守焦璐遁去。勋入据州，自称兵
马留后。初，璐决汴水，绝勋北道，水未至。勋度比密兵
攻宿，水大至，涉而傅城，不克攻。勋劫百艘运粮趋泗
州，留妇弱持陬。翌日，密觉，追之，士未食。贼伏兵于舟
而阵汴上，军见密皆走。密追蹑，伏发，夹攻之，密败众
歼。遂入徐州，囚彦曾及官属，杀尹戡等。又徇下邳、涟
水、宿迁、临淮、蕲、虹诸县，皆下。遣伪将屯柳子，屯丰，屯
滕，屯沛，屯萧，以张其军，乃露章求节度使。有周重者，
隐濠、泗间，号有谋。勋迎为上客，问策所出，因教勋赦
囚徒，据扬州，北收兖、郓，西举汴、宋，东掠青、齐，拓境大
河，食敖仓，可以持久。勋无雄才，不纳。伪将刘行及攻
濠州，执刺史卢望回，自称刺史。帝遣中人康道隐宣
尉徐州，勋郊迎，旗铠矛戟，亘三十里，使骑鸣鼙角，声
动山谷。置酒球场，引道隐阅其众，绐为贼来降“六十
人，妄戮平民，上首级夸胜。”道隐还，固求节度，即残鱼
台、金乡、砀山、单父十馀县，斩官吏，出金帛募兵，游民
多从之。帝乃拜承训检校尚书右仆射、义成军节度
使、徐泗行营都招讨使，以神武大将军王晏权为武
宁军节度使、北面行营招讨使，羽林将军戴可师为
南面行营招讨使，率魏博、鄜延、义武、凤翔、沙陀、吐浑
兵二十万讨之。勋好鬼道，有言汉高祖庙夜阅兵，人
马流汗。勋日往请命，巫言“球场有隐龙，得之可战胜。”
勋大役，徒凿地不能得。贼将李圆、刘佶攻泗，欧宗、丁
从实分徇舒、庐、寿、沂、海诸道，兵屯海州。度贼至，作机
桥，维以长緪。贼半度，緪绝，半溺死，度者不得战，歼之。
贼别取和州，破沭阳、下蔡、乌江、巢诸县，扬州大恐，民
悉度江。淮南节度使令狐绹移书陈祸福，许助求节
度。勋按甲听命淮南，合宣、润兵戍都梁山，勋夜渡淮。
曙，薄垒，贼将刘行立、王弘立与勋合，败淮南将李
湘，屯淮口，劫盱眙。帝又诏将军宋威与淮南并力，承
训屯新兴。贼挑战，时诸道兵未集，承训帐下才万人，
退壁宋州，勋益骄。光、蔡、钜贼陷滁州，杀刺史高锡望
应勋。戴可师引兵三万夺淮口，围勋都梁山下，降其
众。可师恃胜不戒，弘立以兵袭之，可师不克，阵而溃，
士溺淮死，逸者数百人。贼取可师首，传徐州。诏以马
士举为淮南节度使、南面行营诸军都统，驰传入扬
州。士举曰：“城坚士多，贼何能为！”众稍安。始，帝以晏权
故智兴子，节度武宁，欲以怖贼，及是返为贼困，不敢
战。乃更以陇州刺史曹翔为兖海节度、北面都统、招
讨使，屯滕、沛，魏博将薛尤屯萧、丰。贼首孟敬文欲绝
勋自立，阴刻鉴为文曰：“天口云云，锡尔将军。”夜瘗之
野，耕者得之以献，众骇异，乃斋三日授之。勋知其谋，
使人袭杀之。于是承训屯柳子右，夹汴筑垒，连属一
舍。勋籍城中兵止三千，劫民授甲，皆穿窟穴遁去。王

器铠不赀。承训攻柳子，姚，周度水战，又败，乘风火贼。
周提馀卒去，沙陀蹑之，及芳亭，死者枕籍，斩刘丰，而
周以十骑走宿州，守将斩之。勋惧，乃害崔彦曾等，谓
其下曰：“上不许我节度，与诸君真反矣。”大索兵，得三
万。许佶、赵可立劝勋称天册将军。勋谒汉高祖庙受
命，以其父举直为大司马，守徐州。或曰：“方大事，不可
私于父，失上下序。”举直乃拜于廷，勋坐受之。引兵救
丰，刻木作妇人衣，绛被，发军过，斫而火之，乃行。勋夜
入城外，不知勋出锐军击援屯。魏博军知勋自将，惊
而溃。贼以所得送徐州以夸下，曹翔退保兖州。勋欲
乘胜攻承训，或曰：“今北兵败，西军摇，不足虞也。方蚕
月，宜息众力农，至秋士马强决，可以取胜。”举直曰：“时
不重得，愿将军无纵敌。”勋曰：“然。”时承训方攻临涣，闻
勋计，追还兵仗以待。勋军皆市人，嚣而狂，未阵即奔，
相蹈藉死者四万。勋释甲服，垢《襦脱》，收夷痕士三千
以归。遣张行实屯第城，马士举救泗州，贼解去，进攻
贼濠州。是时又诏黔中观察使秦匡谋讨贼，下招义、
锺离、定远。勋遣吴迥屯北津援濠，士举锐兵度淮，尽
碎其营。初，勋之遁，惧众不军，妄言有神謼野中曰：“天
符下，国兵休。”勋使下相语，符未降，故败北津。帝恨魏
博军不胜，以宋威为西北面招讨使，率兵三万屯萧
丰，约勋降者当赦之。始，宿鄙人刘洪者，被黄袍白马，
使人封檄，叩观察府曰：“我当王徐。”崔彦曾斩之，遗党
匿山谷，欲附勋，承训谕降之。王师破临涣，斩万级，收
襄城、留武、小雎诸壁。曹翔下滕，贼将以蕲、沛降贼，李
直奔入徐州。翔又破丰、徐城、下邳，贼益蹙。勋以张元
稔守宿州，张儒、刘景助之，自称统军，列壁相望。承训
拔第城，张行实奔宿州，承训遂围宿州。行实教勋“官
军尽锐于此，西鄙虚单，将军直𢭏宋、亳，出不意，宿围
自解。”勋喜，引而西，使举直许佶守徐承训攻败，十遇
皆胜，遣辩士以威动元稔。元稔，贼重将也，以帛书射
城外，约诛勋自归，使张皋献期。俄与二将会柳溪，伏
士于旁，元稔驰骑謼曰：“庞勋首已枭仆射寨矣！”伏兴
斩刘景、张儒，元稔率诸将肉袒见承训，自陈“陷贼不
早奋，久暴王师，愿禽贼赎死。”承训许之。复请，诈为溃
军劫符离，符离不知，纳之。已入，即斩守将，得兵万人，
北攻徐州。许佶等不敢出，元稔环城，彦曾故吏路审
中启白门，内元稔兵，许佶等启北门走，元稔身追之，
士大崩，皆赴水死。斩举直、许佶、李直等，收叛卒、亲族
悉彝之。勋闻徐已拔，气丧无顾赖，众尚二万，自石山
而西，所在焚掠。承训悉兵八万逐北，沙陀将朱邪赤
衷急追至宋州，勋焚南城，为刺史郑处冲所破，将南
趋亳。承训兵循涣而东，贼走蕲县，官兵断桥，不及济。
承训乃纵击之，斩首万级，馀皆溺死。阅三日，得勋尸，
斩其子于京师。吴迥守濠州，粮尽食人，驱女孺运薪
塞隍，并填之，整旅而行，马士举斩以献。勋之始得徐
州，赀储荡然。乃四出剽取，男子十五以上皆执兵，舒
鉏钩为兵，号“霍锥。”破十馀州，凡二岁灭。诏擢张元稔
右骁卫大将军，承训迁检校左仆射、同中书门下平
章事，徙节度河东。于是宰相路岩、韦保衡劾承训讨
贼逗挠，贪掳获，不时上功。贬蜀王傅，分司东都，再贬
恩州司马。僖宗立，授左千牛卫大将军。卒，年六十六。
子传业，尝从父征伐，终鄜坊节度使。